ส่งครม.ทุบโต๊ะกฎหมายทวงหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

คลังตั้งสนง.ดูแลลูกหนี้ป้องกันถูกเอาเปรียบอิสลามแบงก์ลุยไมโครไฟแนนซ์
โพสต์ทูเดย์ — ชง ครม.คลอดกฎหมายทวงหนี้เป็นธรรม ตั้งสำนักใหม่ขึ้นดูแลปัญหาหนี้สินภาคประชาชน
แหล่งข่าวจากกระทรวงการคลัง เปิดเผยว่า ในการประชุมคณะรัฐมนตรีสัปดาห์หน้า คาดว่าจะมีการบรรจุวาระพิจารณาร่างกฎหมายพระราชบัญญัติการติดตามทวงถามหนี้อย่างเป็นธรรม พ.ศ... ให้คณะรัฐมนตรี (ครม.) พิจารณาเห็นชอบ หลังจากนายกรณ์ จาติกวณิช รมว.คลัง ได้ลงนามเห็นชอบ และมีการเสนอไปที่ ครม. แล้ว 
กฎหมายฉบับนี้นอกจากเนื้อหาสาระที่จะเป็นการคุ้มครองลูกหนี้ การกำหนดสิทธิของเจ้าหนี้แล้ว ยังจะมีการเสนอให้รวม 2 หน่วยงานเข้าด้วยกัน แล้วยกฐานะขึ้นเป็นสำนักใหม่ในสังกัดกระทรวงการคลังด้วย คือ กลุ่มป้องปรามการเงินนอกระบบ กับ ศูนย์อำนวยการปฏิบัติการแก้ไขปัญหาหนี้สินภาคประชาชน โดยจะให้เป็นหน่วยงานหลักที่กำกับดูแลการดำเนินงานภายใต้กฎหมายฉบับนี้
สาระสำคัญของร่าง พ.ร.บ.การติดตามทวงถามหนี้อย่างเป็นธรรม จะกำหนดให้ผู้ที่รับจ้างจากผู้ให้สินเชื่อติดตามทวงถามหนี้ไม่ว่าทางตรงหรือทางอ้อม ต้องจดทะเบียนการประกอบธุรกิจ และห้ามไม่ให้ผู้ติดตามหนี้ติดต่อผู้ใดที่ไม่ใช่ลูกหนี้เพื่อการติดตามทวงถาม มีการจำกัดช่วงเวลาติดต่อ ไม่ว่าจะติดต่อทางโทรศัพท์โทรสาร หรือบุคคล ห้ามทวงหนี้ยามวิกาล ห้ามผู้ติดตามหนี้ละเมิดคุกคามลูกหนี้ กำหนดให้บริษัททวงหนี้ต้องจดทะเบียนประกอบธุรกิจ เป็นต้น 
นอกจากนี้จะมีการกำหนดให้มีคณะกรรมการกำกับการติดตามทวงถามหนี้ โดยมีปลัดกระทรวงการคลัง เป็นประธาน มีอำนาจออกคำสั่ง ประกาศ กำหนดหลักเกณฑ์ได้ทันท่วงที และมีศูนย์รับร้องเรียนทวงถามหนี้ที่เป็นธรรม นอกจากนี้กฎหมายจะมีการระบุโทษอย่างชัดเจน
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ibank) เปิดเผยภายหลังพิธีเปิดโครงการสินเชื่อรากหญ้า อิสลามมิกซ์ ไมโครไฟแนนซ์ ว่า โครงการสินเชื่อรากหญ้า ธนาคารอิสลามฯ เป็นหนึ่งในโครงการที่ธนาคารช่วยในการแก้ไขปัญหาความยากจนของพี่น้องประชาชนในพื้นที่ 3 จังหวัดชายแดนใต้ และสานต่อนโยบายของรัฐบาลในการพัฒนารายได้และคุณภาพชีวิตของพี่น้องในพื้นที่ ให้มีรายได้ไม่ต่ำกว่า 1.2 แสนบาทต่อคนต่อปี 
สำหรับรูปแบบการปล่อยกู้ไมโครไฟแนนซ์นั้น ธนาคารอิสลามฯ จะปล่อยกู้ให้รายละ 5,0005 หมื่นบาท คิดอัตรากำไร 18% ต่อปี หรือ 1.5% ต่อเดือน เพื่อให้นำไปลงทุนประกอบอาชีพ โดยธนาคารไม่ได้กำหนดเป้าหมายการกำหนดวงเงินที่จะปล่อยกู้ แต่จะให้การสนับสนุนอย่างเต็มที่ 
นายธีรศักดิ์ กล่าวว่า ธนาคารเริ่มปล่อยสินเชื่อให้กับลูกค้าตั้งแต่วันที่ 1 ก.ค.ที่ผ่านมา ซึ่งมีลูกค้าแจ้งความประสงค์ขอสินเชื่อจำนวน 1,095 ราย และได้อนุมัติสินเชื่อไปแล้วจำนวน 254 ราย คิดเป็นเงิน 4.49 ล้านบาท ส่วนที่เหลืออยู่ระหว่างการดำเนินการและตรวจสอบคุณสมบัติ ซึ่งคาดว่าจะดำเนินการได้เสร็จสิ้นในเร็วๆ นี้
ทั้งนี้ โครงการสินเชื่อรากหญ้า ธนาคารอิสลามฯ เปิดบริการนำร่องในพื้นที่นราธิวาสเป็นจังหวัดแรก เพราะเห็นว่าประชาชนมีรายได้เฉลี่ยต่อหัวต่ำสุดของประเทศ และจะขยายไปสู่จังหวัดอื่นๆ ต่อไปในอนาคต